Friedrich Merz

**Friedrich Merz** (født 1955) er en tysk advokat og politiker (CDU) som fra 6. mai 2025 er Tysklands forbundskansler og leder av regeringen. Han har fra januar 2022 vært leder for de tyske kristendemokratene (CDU). Merz var fra 1989 til 1994 medlem av Europaparlamentet, og fra 1994 til 2009 medlem av Forbundsdagen, hvor han fra 2000 til 2002 var parlamentarisk leder for CDU/CSU.

## Liv og virke
### Bakgrunn, oppvekst og tidlig karriere
Friedrich Merz ble født i Brilon i en katolsk familie, og er sønn av dommeren Joachim Merz, som var medlem av CDU til 2007. Moren, født Sauvigny, er av fransk hugenottisk herkomst.

Han tok såkalt ''abitur'' (artium, eller videregående) i 1975 og avtjente verneplikten som soldat i en panserartilleriavdeling i den tyske hæren fra 1975 til 1976. Fra 1976 studerte han jus ved Universitetet i Bonn og deretter ved Universitetet i Marburg med et stipend fra Konrad-Adenauer-Stiftung. Han tok i 1982 den første og i 1985 den andre juridiske statseksamen. Han var dommer i Saarbrücken fra 1985 til 1986 og arbeidet fra 1986 til 1989 som advokat i den kjemiske industriens forbund i Bonn og Frankfurt.

Han er gift med dommeren Charlotte Merz og har tre barn.

Merz har sertifikat som pilot og eier to egne fly.

### Politisk karriere til 2009

Merz ble medlem av Junge Union, ungdomspartiet til CDU og CSU, i 1972, da han var sytten år gammel. Han er medlem av Andespakten, et uformelt nettverk som opprinnelig ble dannet av medlemmer av Junge Union under en reise til Andesregionen i Sør-Amerika i 1979. I 1980 ble han lokallagsleder i Junge Union i hjembyen Brilon.

Han ble i 1989 innvalgt i Europaparlamentet, og satt en periode frem til 1994. Han var medlem av utvalget for økonomi, valutaspørsmål og industripolitikk.

I 1994 ble han innvalgt i det tyske parlamentet, Forbundsdagen for Hochsauerland. Der ble han medlem av finanskomiteen og CDU/CSUs finanspolitiske talsmann i 1996. I 1998 ble han parlamentarisk nestleder for CDU/CSU, og i 2000 etterfulgte han Wolfgang Schäuble som parlamentarisk leder for CDU/CSU. Han ble parlamentarisk leder samtidig med at Angela Merkel ble partileder, og de var regnet som rivaler i lederskapet for CDU rundt årtusenskiftet. Merz var med i Edmund Stoibers skyggeregjering i forkant av valget i 2002. Etter at Stoiber tapte valget overtok Angela Merkel selv som parlamentarisk leder i Forbundsdagen, og Merz fortsatte som nestleder frem til 2004, da han trakk seg fra lederskapet i fraksjonen. I 2007 annonserte han at han ikke stilte til gjenvalg ved valget til Forbundsdagen i 2009.

I 2021 ble han på ny valgt som medlem i Forbundsdagen. Han fikk 40,41 % av stemmene i Horchsauerlandkreis og ble valgt inn på et direktemandat.

### Karriere som forretningsadvokat
Fra 2009 arbeidet Merz som forretningsadvokat og ble valgt som medlem i en rekke styrer og representantskap i næringslivet. Han ble i 2016 medlem av representantskapet (Aufsichtsrat) for den tyske delen av BlackRock, verdens største private fond, men sa opp sitt verv i 2020.

### Ledervalget i CDU
I 2018 annonserte Merz at han var kandidat i ledervalget i CDU i 2018. Kandidaturet ble støttet av tidligere CDU-leder Wolfgang Schäuble. Under landsmøtet 7. desember 2018 tapte Merz den siste avstemningen mot Annegret Kramp-Karrenbauer.

### Politisk ståsted
Merz har særlig fokusert på utenriks- og sikkerhetspolitikk, økonomisk politikk og familiepolitikk. Han beskriver seg selv som sosialt konservativ og økonomisk liberal. Han ble i sin tid som medlem av Forbundsdagen særlig regnet som representant for den næringslivsvennlige fløyen i partiet. Rundt årtusenskiftet deltok han også i integreringsdebatten og brukte begrepet *Leitkultur* (ledekultur) i den politiske debatten. Merz er leder for den tyske Atlanterhavskomiteen, Atlantik-Brücke, som arbeider for å styrke relasjonene mellom Tyskland og USA, og er også en varm støttespiller for EU og NATO. Han har beskrevet seg selv som «en virkelig overbevist europeer, en transatlantiker, en tysker åpen for verden». Merz er en skarp kritiker av Donald Trump og særlig av Trumps handelskrig. I 2018 skrev han sammen med blant andre Jürgen Habermas en artikkel som forsvarte det europeiske prosjektet.

### Forbundskansler
Merz var CDUs kanslerkandidat ved forbundsdagsvalget 23. februar 2025.
Den 6. mai 2025 ble Merz valgt som forbundskansler etter to voteringer i forbundsdagen. Han dannet en koalisjonsregjering bestående av CDU/CSU og SPD.

## Referanser


## Eksterne lenker
* 
* 
*